ZMICO แจง ตลท.ไม่มีพัฒนาการสำคัญ เปลี่ยนโครงสร้างผู้ถือหุ้น-กรรมการ
ZMICO แจง ตลท.ไม่มีพัฒนาการสำคัญ เปลี่ยนโครงสร้างผู้ถือหุ้น-กรรมการ
17 ก.พ. 2564

ตามที่ตลาดหลักทรัพย์แห่งประเทศไทยได้มีหนังสือลงวันที่ 16 กุมภาพันธ์ 2564 ขอให้บริษัท ซีมิโก้ แคปปิตอล จำกัด (มหาชน) หรือ ZMICO ชี้แจงข้อมูลเกี่ยวกับพัฒนาการที่สำคัญในระยะเวลาอันใกล้ของบริษัท เนื่องจากปริมาณและราคาการซื้อขายหลักทรัพย์ของบริษัทฯ เพิ่มขึ้นอย่างมีนัยสำคัญเร็วๆนี้
บริษัทฯ ขอชี้แจงให้ทราบว่า บริษัทฯ ไม่มีพัฒนาการที่สำคัญใดๆ นอกเหนือไปจากการเปลี่ยนแปลงโครงสร้างผู้ถือหุ้นและกรรมการ ตามที่ได้แจ้งข่าวผ่านตลาดหลักทรัพย์แห่งประเทศไทยไปก่อนหน้านี้แล้ว
ตามข้อมูลที่ทางบริษัทได้รับแจ้งจากนายสุเทพ วงศ์วรเศรษฐ ในฐานะผู้ถือหุ้นและประธานกรรมการของบริษัทว่า นายสุเทพ วงศ์วรเศรษฐ มีแผนที่จะขายหุ้นบริษัทจำนวน 100,000,000 หุ้น หรือ คิดเป็นร้อยละ 6.047 ของจำนวนหุ้นที่จำหน่ายได้ทั้งหมดของบริษัทให้แก่ นายระเฑียร ศรีมงคล และนางสาวกมลกานต์ ศรีมงคล ในราคาหุ้นละ 1.60 บาท โดยคาดว่าจะแล้วเสร็จภายในวันที่ 18 กุมภาพันธ์ 2564 และนายสุเทพ วงศ์วรเศรษฐจะลาออกจากการ เป็นประธานกรรมการและกรรมการของบริษัท มีผลตั้งแต่วันที่ 9 กุมภาพันธ์ 2564
ภายหลังการขายหุ้นดังกล่าวจะทำให้โครงสร้างการถือหุ้นรายใหญ่เปลี่ยนแปลงไปเป็นดังนี้ ผู้ถือหุ้นรายใหญ่ Elevated Returns LLC จำนวน 346,000,000 หุ้น สัดส่วน 20.92% กลุ่มผู้ถือหุ้นรายใหม่ นางสาว กมลกานต์ ศรีมงคล จำนวน 75,000,000 หุ้น สัดส่วน 4.535% และ นายระเฑียร ศรีมงคล จำนวน 25,000,000 หุ้น สัดส่วน 1.512%
ส่วนกรณีได้มีมติอนุมัติแต่งตั้งกรรมการมีอำนาจและประธานกรรมการ ของบริษัทฯ ดังนี้  แต่งตั้งนายระเฑียร ศรีมงคล เข้าดำรงตำแหน่ง กรรมการมีอำนาจและประธานกรรมการของบริษัทฯ มีผลตั้งแต่ วันที่ 12 กุมภาพันธ์ 2564 เป็นต้นไป  แต่งตั้งนายพินิจ พัวพันธ์ เข้าดำรงตำแหน่ง กรรมการมีอำนาจของบริษัทฯ มีผลตั้งแต่วันที่ 12 กุมภาพันธ์ 2564 เป็นต้นไป
 